《皇雅十首 其五 大卤》
宋代·尹洙

冀州之疆，粤惟大卤。俗忮而专，地扼而固。协比幽都，荡摇边圉。

三垂既夷，凶威弗沮。帝御六师，百万貔虎。剪其附庸，至于城下。

锋镝始交，梯冲如舞。蠢尔孱王，请附降虏。我士奋扬，愿究吾武。

皇帝曰吁，念彼黎庶。匪鲸匪鲵，复为王土。

晋郊既平，九区以宁。陈功太庙，告假威灵。在昔武王，于商观兵。

维我艺祖，亦勤于征。匪贷晋罪，俟厥贯盈。圣作圣继，巍巍相承。

皇矣二后，功莫与京。

作者简介：尹洙（1001~1047年），字师鲁，河南府洛阳（今河南洛阳市）人。北宋时期大臣、散文家。天圣二年，考中进士，授正平主簿，迁河南户曹，选为馆阁校勘，迁太子中允。交好范仲淹，累贬经略判官。后期，迁右司谏、渭州知州、兼领泾原路经略公事，因事再贬均州酒税。庆历七年，去世，私谥河南先生。提倡古文运动，著有《河南先生文集》、《五代春秋》等传于世。